Verkið hófst 15. maí síðastliðinn og er megin verkefnið núna að moka burt lausum jarðvegi frá fyrirhuguðum gangamunna , en sá jarðvegur fer í vegagerð . Einnig er verið að vinna að aðstöðusköpun , setja upp vinnuskúra , tengja þá við rafmagn og vatn sem og að tengja fráveitu . Síðsumars verður farið að byrja að sprengja fyrir sjálfum göngunum . Í dag er unnin venjuleg dagvinna en þegar verður byrjað að bora og sprengja þá verður unnin allan sólarhringinn . Starfsmenn eru í dag um 40 en verða líklegast nálægt 60 þegar mest verður . Ósafl , dótturfyrirtæki Íslenskra aðalverktaka ( ÍAV ) og svissneska verktakafyrirtækisins Marti Contractors , sér um gerð Bolungarvíkurganga en Vegagerðin er verkkaupinn . Marti Contractors er rúmlega 80 ára gamalt fyrirtæki með starfsemi víða um heim og um 3.000 starfsmenn . Ósafl átti lægsta tilboð í verkið og hljóðaði það upp á tæpan 3,5 miljarð króna . Verkið felst í 8,7 metra breiðum og 5,1 km löngum jarðgöngum , byggingu um 310 metra langra steinsteyptra vegskála , gerð um 3,0 km langra vega og byggingu tveggja steinsteyptra brúa yfir Hnífsdalsá og Ósá .